**Köztemetés**

**1. Ügyleírás:**

A szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 48. § (1) bekezdése alapján a haláleset helye szerint illetékes települési önkormányzat képviselő-testülete - a halálesetről való tudomásszerzést követő huszonegy napon belül - gondoskodik az elhunyt személy közköltségen történő eltemettetéséről, ha

a) nincs vagy nem lelhető fel az eltemettetésre köteles személy, vagy

b) az eltemettetésre köteles személy az eltemettetésről nem gondoskodik.

Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete (a továbbiakban: Rendelet) 3. § (1) bekezdés 2. pontja alapján Hajdúhadház Város Önkormányzata az e rendeletben meghatározott feltétek szerint biztosítja a köztemetést.

A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 34. § (1) bekezdése alapján a halálesetről való tudomásszerzést követően az eljáró szerv megvizsgálja, hogy van-e, illetőleg fellelhető-e az elhunyt személy eltemettetésére köteles személy.

Amennyiben az elhunyt személy eltemettetésére köteles személy fellelhető, határidő tűzésével fel kell szólítani, hogy gondoskodjék az elhunyt személy eltemettetéséről.

A temetőkről és a temetkezésről szóló 1999. évi XLIII. törvény 20. § (2) bekezdése értelmében, ha temetésre kötelezett személy nincs, ismeretlen helyen tartózkodik, vagy a kötelezettségét nem teljesíti, a temetésről az elhalálozás helye szerint illetékes települési önkormányzat polgármestere - jogszabályban meghatározott határidőn belül - gondoskodik.

A Szoctv. 48. § (2) bekezdése szerint az elhunyt személy elhalálozása időpontjában fennálló lakóhelye (a továbbiakban: utolsó lakóhely) szerinti települési önkormányzat a köztemetés költségét az (l) bekezdés szerinti önkormányzatnak megtéríti. A megtérítés iránti igényt a köztemetés elrendelésétől számított egy hónapon belül kell bejelenteni.

A Szoctv. 48. § (3) bekezdése alapján az elhunyt személy utolsó lakóhelye szerinti települési önkormányzat a költségeket hagyatéki teherként a területileg illetékes közjegyzőnél bejelenti, vagy az eltemettetésre köteles személyt a köztemetés költségeinek megtérítésére kötelezi.

A Rendelet 8. § (1) bekezdése szerint az eltemettetésre köteles személy a köztemetés költségének megtérítése alól 50%-ban akkor mentesíthető, ha a családjában az egy főre jutó havi nettó jövedelem nem haladja meg a szociális vetítési alap összegének 200 %-át (2025. évben: 57.000,- Ft-ot), egyedül élő esetén 300%-át (2025. évben: 85.500,- Ft-ot).

A Rendelet szerint a köztemetés költségének megtérítésére kötelezett kérheti a megtérítés összegének részletekben való megfizetését, ami a 12 hónapot nem haladhatja meg.

**2. Az ügyintézéshez szükséges okiratok, dokumentumok, űrlapok:**

A köztemetés elrendelése kérelemre történik, melyet az e célra rendszeresített formanyomtatványon kell előterjeszteni. A kérelemhez csatolni kell a formanyomtatványban felsorolt mellékleteket.

A kérelmezőnek csatolnia kell saját és a családjában élő személyek – kérelem benyújtását megelőző hónapra vonatkozó - jövedelmigazolását (munkáltatói igazolás, nyugellátás esetén nyugdíj szelvény, valamint a kifizető által kiállított nyugdíjközlő lap, utolsó havi folyószámla kivonat, járási hivatal által folyósított ellátásokról hatósági bizonyítvány, alkalmi munkáról nyilatkozat, munkaügyi szervek által folyósított rendszeres pénzellátás esetén az erről szóló határozat).

Amennyiben a támogatást igénylő, vagy a vele családban élő nagykorú személy jövedelemmel nem rendelkezik, akkor erről nyilatkozni kell.

A 16 éven felüli gyermek iskolalátogatási igazolását, vagy a hallgatói jogviszony igazolást a kérelemhez csatolni kell.

A kérelemhez mellékelni kell a halotti anyakönyvi kivonat fénymásolatát.

**3. Az eljáró szerv adatai, elérhetősége:**

Hajdúhadház Város Önkormányzata

4242 Hajdúhadház, Bocskai tér 1. szám

Telefon:  06-52-384-103

Email: [szocial@hajduhadhaz.hu](mailto:szocial@hajduhadhaz.hu)

Hivatali kapu rövid neve: HADHAZONK

KRID azonosító: 755093166

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Hatósági és Szociális Iroda

4242 Hajdúhadház, Mester utca 26. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje 21 nap.

A döntés ellen a közléstől számított 15 napon belül Hajdúhadház Város Önkormányzata Képviselő-testületéhez (4242 Hajdúhadház, Bocskai tér 1.) címzett, de Hajdúhadház Város Önkormányzata Polgármesterénél (4242 Hajdúhadház, Bocskai tér 1.) benyújtott illetékmentes fellebbezéssel lehet élni.

**7. Eljárási illeték, vagy igazgatási szolgáltatási díj:**

A szociális igazgatási eljárás költség-és illetékmentes.

**8. Kapcsolódó jogszabályok**

* A szociális igazgatásról és szociális ellátásokról szóló 1993. évi III. törvény
* Az általános közigazgatási rendtartásról szóló 2016. évi CL. törvény
* Az illetékekről szóló 1990.évi XCIII. törvény
* A temetőkről és a temetkezésről szóló 1999. évi XLIII. törvény
* A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet
* Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete
* Hajdúhadház Város Önkormányzata Képviselő-testületének a Képviselő-testület hatáskörének átruházásáról önkormányzati hatósági ügyben szóló 4/2015.(II.13.) számú önkormányzati rendelete

***A hivatkozott jogszabályok elérhetőek a Nemzeti Jogszabálytár oldalán:*** [***https://njt.hu/***](https://njt.hu/)

***Hajdúhadház Város Önkormányzata Képviselő-testületének hatályos önkormányzati rendeletei elérhetőek a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/)

**9. Kapcsolódó dokumentumok, nyomtatványok:**

Bejelentés közköltségen történő temetés elrendelése érdekében